2020/2021 õppeaastal juhib Rakenduskõrgkoolide Rektorite Nõukogu (RKRN) EEK Mainor
27. mail valitiRKRN istungil ühehäälselt 2020/2021 õppeaasta nõukogu esimeheks Eesti Ettevõtluskõrgkool Mainor (EEK Mainor) rektor Mait Rungi (pildil) ning aseesimeheks Eesti Lennuakadeemia rektor Koit Kaskel.
Rakenduskõrgkoolide esindusorganisatsioonina on RKRN aktiivne rakenduskõrghariduse edendaja ja hariduspoliitika kujundaja. EEK Mainor on RKRN asutajaliige alates 2006. aastast ja liikmetest seni ainuke erakõrgkool.
Ilma erakõrghariduseta ei oleks Eesti kõrgharidus täielik ega liberaalne. Viimase kümnendi jooksul toimunud muutused kõrgharidusmaastikul on olnud kiired. Tähtsaks on muutunud õppijakesksed, iga inimese arengut ja vajadusi arvestades kujundatud õpitee. Edukuse mõõdikuna domineerivad järjest enam omandatud üldoskused ja -teadmised. Oluline on mõista, kohaneda ja valmis olla nii suuremateks tehnoloogilisteks muutusteks kui ka inimese omandatud oskuste ümberõppe vajaduseks.
Üheks rakenduskõrghariduse tugevuseks on töömaailma muutuste kiire rakendamine õppetöösse ja õppekava arendusse. On teada, et praegu tööandjad ootavad ja hindavad rakenduskõrghariduse taustaga spetsialiste, kellel on konkreetsed oskused ja teadmised ja keda ei pea täiendavalt välja õpetama. Seoses majanduse liikumisega kõrgema lisandväärtuse loomise poole toimub praegustel haridustasemetel lõpetanute puhul vajaduspõhine nihe: madalama haridustasemega lõpetajate järele vajadus väheneb ja kõrgematel tasemetel suureneb, kui selleks on kutsestandarditega või õppekavadega kaetud väljund olemas.
EEK Mainor on Eesti suurim erakõrgkool, kus õpib üle 1500 tudengi. Kolmes keeles kõrgharidusõpet pakkuva kooli õppekeskused asuvad Tallinnas ja Tartus, robootikatarkvara arenduse eriala õpetatakse koostöös Cleveroniga Viljandis. EEK Mainor teadus-, arendus- ja loometegevusel on muuhulgas oluline regionaalne dimensioon, kõrgkooli eesmärk on tulenevalt oma asukohast kujuneda Ülemiste City targa tulevikulinna vaimseks keskuseks, et olla võrdväärseks uuringupartneriks nii linnaku arendajale kui ka linnaku ettevõtetele.